Дизайн, фотографии, пластики, кино и малко Бьорк по време на ДОМА Арт Фест: Нордика ‹ TrueStory
07.05.2015 от Петя Бързилска
Наближава третият ДОМА Арт Фест. По време на фестивала, който започва в края на май, ще се докоснем до съвременните изкуство и култура на цели пет държави от Северна Европа. Това са Дания, Исландия, Норвегия, Финландия и Швеция, обединени под названието Нордика. Фестивалът ще се проведе между 28 май и 20 юни на различни места в София и Пловдив.
Арнадотир Храндутар от Исландия, известна още като Шоплифтер (Shoplifter), ще гостува в София за ДОМА Арт Фест 2015: Нордика. Тя е автор на прическата-скулптура на Бьорк за албума й Medulla от 2004 г., както и на роклята й от турнето Greatest Hits Tour през 2003 г. Шоплифтер освен това е стилист на певицата за редица нейни фотосесии в известни чуждестранни лайфстайл списания.
Корица на албума Medulla. Снимка: ДОМА Арт Фест
Бьорк и Шоплифтер се срещат в Рейкявик в средата на 90-те години на миналия век. Музикалната икона веднага се влюбва в екстравагантния стил на своята сънародничка. По думите на певицата идеята за прическата-скулптура е вдъхновена от неин сън, в който двете танцуват една около друга и плетат косите си.
Шоплифтер определя косата за свой основен инструмент на работа или „ултимативната нишка, която расте от тялото ни“. За нея тя е оригинална, креативна тъкан, начин за хората да се отличат един от друг като индивиди и често форма на изкуство. Човешкият нарцисизъм и природният стремеж към красота са основните мотиви, които авторката разглежда. Изкуството на Шоплифтер стои някъде в сивата зона между визуалното, пърформънса и дизайна. В момента произведенията й са изложени в Музея за съвременно изкуство в Ню Йорк – МоМА като част от голямата ретроспективна изложба за творчеството на Бьорк.
Vanity Disorder. Снимка: ДОМА Арт Фест
По време на ДОМА Арт Фест: Нордика Шоплифтер ще представи пред публиката специфична инсталация от човешки коси. Това е запазената марка в нейното изкуство и личен художествен интерес. Произведението, кръстено Vanity Disorder, е триизмерна геометрична скулптура на стена, направена от коси в различни цветове – представата на художника за хаос в суетата.
Арнадотир Храндутар – Шоплифтер. Снимка: ДОМА Арт Фест
Тазгодишният ДОМА Арт Фест 2015: Нордика ще привлече повече от 40 артисти, които ще представят инсталации, пърформанси, видео арт, пластики, дизайн, фотографии, графики, илюстрации, кино, литература, кулинария и музика за над 20 фестивални дни. Интересно е, че събитието ще включва и специална програма за децата с акцент върху алтернативното обучение чрез творчеството.
Арнадотир ХрандутарБьоркДОМА Арт ФестНордикафестивалШоплифтер
Късно през нощта преди изпит. Телефонът на преподавател звъни: - Ало? -...